Δημήτρης Εξωμανίδης

Ο Δημήτρης Εξωμανίδης (γεν. Αθήνα 1937) είναι παλαίμαχος Έλληνας ποδοσφαιριστής που αγωνίζονταν στη θέση του επιθετικού, πρωταθλητής Β΄Εθνικής και πρώην προπονητής ποδοσφαίρου.

 Αγωνιστική σταδιοδρομία 
Ο Εξωμανίδης αποτελεί μια από τις πλέον αναγνωρίσιμες φυσιογνωμίες στην ιστορία της Α΄Εθνικής κατηγορίας, καθώς έπαιξε σε αυτήν για 10 περιόδους με τα χρώματα του Αιγάλεω, φτάνοντας τις 212 συμμετοχές και σκοράροντας 43 φορές. Ακόμη, έχει πετύχει 16 γκολ στο Κύπελλο, ενώ την περίοδο 1964-65 αναδείχθηκε με το Αιγάλεω πρωταθλητής Β΄Εθνικής, σκοράροντας ακόμη 11 φορές.

Όμως, αυτό για το οποίο τον θυμούνται περισσότερο και από τα αγωνιστικά του επιτεύγματα οι έλληνες φίλαθλοι είναι το γεγονός πως αγωνίζονταν με βαριά σωματική αναπηρία (έβλεπε μόνο από το ένα μάτι), γεγονός πρωτόγνωρο στα παγκόσμια χρονικά για ποδοσφαιριστή τέτοιας ποιότητας, με μόνον ίσως τον βραζιλιάνο Γκαρίντσα να προσομοιάζει ως περίπτωση. Παρά τη σαφή μειονεκτική του θέση έναντι των αντιπάλων του κατάφερε να αναδειχθεί σε έναν από τους κορυφαίους σκόρερ της Α’ Εθνικής κατηγορίας, απ’ τα μέσα της δεκαετίας του ’60 έως τα τέλη της.

Ωστόσο, ο Εξωμανίδης είχε και την αρνητική του πλευρά, καθώς, συχνά αντιδρώντας σε πειράγματα αντιπάλων παικτών και οπαδών, επεδείκνυε αντιαθλητική συμπεριφορά, με αποτέλεσμα να του αφαιρεθεί προσωρινά η φίλαθλος ιδιότητα. Παρόλη όμως την αμφιλεγόμενη συμπεριφορά του κατά τις στιγμές έντασης, υπήρξε ένας άνθρωπος με πηγαίο χιούμορ, κάτι που αναγνωρίσθηκε από συμπαίκτες και αντιπάλους.

Ξεκίνησε το ποδόσφαιρο σε ηλικία 21 ετών από το ανεξάρτητο σωματείο του Κεραυνού Ψυχικού, το οποίο λάμβανε μέρος στη δόκιμη κατηγορία της Ε.Π.Σ. Αθηνών (1958) και ακολούθως μεταπήδησε στον Α.Ο. Αμπελοκήπων. Το καλοκαίρι του 1961 μετεγγράφηκε στο Βύζαντα"ΔΗΜ. ΕΞΩΜΑΝΙΔΗΣ: Ο ταλαντούχος φορ", εφ. Αθλητική Ηχώ, 5 Ιουνίου 1962 και τον επόμενο χρόνο υπέγραψε στο Αιγάλεω, στο οποίο αγωνίσθηκε έως και το 1973.

Μετά το τέλος της σταδιοδρομίας του ως παίκτης, ανέλαβε προπονητής αρκετών ομάδων της Αθήνας, αλλά και της εφηβικής ομάδας του Αιγάλεω. Μάλιστα κατά την αγωνιστική περίοδο 1974-75 ήταν ο προπονητής της ανδρικής ομάδας του Αιγάλεω στην Α΄ Εθνική επί σειρά αγώνωνΠαύλος Γερακάρης στο φύλλο της εφημερίδας "Αθλητική Ηχώ" της 2 Μαΐου 1975, σελ. 6: "Ο Εξωμανίδης παραμένει μέχρι τέλους στο Αιγάλεω". Από το 1995 είναι μέλος του Συνδέσμου Παλαιμάχων της ομάδας. Με τη σύζυγό του απέκτησαν τρία παιδιά (δυο κορίτσια, ένα αγόρι). Η μεγάλη κόρη του χρημάτισε αθλήτρια του μπάσκετ.

 Στατιστικά στοιχεία 

 1961/62: Βύζας Μεγάρων-Β΄ Εθνική
 1962/63: Αιγάλεω Α.Ο.-Α΄ Εθνική-23 συμμετοχές, 1 γκολ
 1963/64: Αιγάλεω Α.Ο.-Α΄ Εθνική-18 συμμετοχές, 2 γκολ (Υποβιβασμός)
 1964/65: Αιγάλεω Α.Ο.-Β΄ Εθνική-22 συμμετοχές, 11 γκολ (Άνοδος)
 1965/66: Αιγάλεω Α.Ο.-Α΄ Εθνική-21 συμμετοχές, 7 γκολ
 1966/67: Αιγάλεω Α.Ο.-Α΄ Εθνική-23 συμμετοχές, 8 γκολ
 1967/68: Αιγάλεω Α.Ο.-Α΄ Εθνική-18 συμμετοχές, 6 γκολ
 1968/69: Αιγάλεω Α.Ο.-Α΄ Εθνική-34/34 συμμετοχές, 10 γκολ
 1969/70: Αιγάλεω Α.Ο.-Α΄ Εθνική-21 συμμετοχές, 3 γκολ
 1970/71: Αιγάλεω Α.Ο.-Α΄ Εθνική-29 συμμετοχές, 3 γκολ
 1971/72: Αιγάλεω Α.Ο.-Α΄ Εθνική-24 συμμετοχές, 3 γκολ
 1972/73: Αιγάλεω Α.Ο.-Α΄ Εθνική-1 συμμετοχή

 Πηγές 

 "Οι κορυφαίοι των γηπέδων" (έκδοση Π.Σ.Α.Π.)
 Διεθνής αθλητική ιστοσελίδα
 Γεώργιος Παγιωτέλης "Το Έπος της Α΄Εθνικής" (Περιοδικό "Οι Παγκόσμιοι", τεύχη ετών 1994-96)
 Νίκος Δημ. Νικολαΐδης "50 Χρόνια Αιγάλεω" (1998)
 Ηλεκτρονικό αρχείο "Αθλητικής Ηχούς"

 Παραπομπές 

Κατηγορία:Έλληνες ποδοσφαιριστές
Κατηγορία:Ποδοσφαιριστές Βύζαντα Μεγάρων
Κατηγορία:Ποδοσφαιριστές Αιγάλεω Α.Ο.
Κατηγορία:Έλληνες προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας